**ΕΝΟΤΗΤΑ 2η**

**ΡΑΨΩΔΙΑ α**

**ΠΡΩΤΟ ΣΥΜΒΟΥΛΙΟ ΤΩΝ ΘΕΩΝ ΣΤΟΝ ΟΛΥΜΠΟ (26-108)**

**ΘΕΜΑΤΑ**

1. Πώς οδηγούνται οι θεοί στην απόφαση να συντελέσουν το νόστο του Οδυσσέα;

2. Το διπλό σχέδιο της Αθηνάς.

3. Η ευθύνη του ανθρώπου για τις πράξεις του.

4. Θεϊκός ανθρωπομορφισμός

5. Σχέσεις θεών και ανθρώπων.

6. Προοικονομία.

**ΑΝΑΛΥΤΙΚΑ:**

**Τα πρόσωπα:** Οι έντεκα θεοί. Διάλογος μεταξύ του Δία και της Αθηνάς. Ο καθένας μιλά σε α΄ πρόσωπο. Οι άλλοι θεοί απλώς παρακολουθούν τη συνομιλία.

**Ο χώρος:** Βρισκόμαστε στον Όλυμπο, στο παλάτι του Δία.

**Θέμα:** Απόφαση για την τύχη του Οδυσσέα (**νόστος**).

Αφορμή για τη λήψη της θεϊκής απόφασης για το νόστο του Οδυσσέα αποτελεί η αναφορά στην τύχη του Αίγισθου. Οι ακροατές, ακούγοντας την ιστορία του, εντοπίζουν ομοιότητες ανάμεσα στον Αγαμέμνονα και τον Οδυσσέα, τον Ορέστη και τον Τηλέμαχο, την Κλυταιμνήστρα και την Πηνελόπη, τον Αίγισθο και τους μνηστήρες.

**Στίχοι 31-32**: Στοιχείο για την **κοινωνία** της γεωμετρικής εποχής: Η οικογένεια ήταν **πατριαρχική**.

**Στίχος 44**: Πώς άραγε μετέδωσε το μήνυμά του ο θεός Ερμής στο θνητό Αίγισθο; Εμφανίστηκε μπροστά του σαν θεός (**θεϊκή επιφάνεια**), μεταμορφωμένος σε άνθρωπο (**μεταμόρφωση**) ή, απλά, φώτισε το νου του δίχως να γίνει αντιληπτός (**αθέατη θεϊκή βοήθεια**); Ο στίχος 49 μας κατευθύνει προς την πρώτη περίπτωση («*με τόση φρόνηση ο Ερμής μιλώντας, του μηνούσε*..»).

**Στίχος 51**: Το γεγονός ότι ο Αίγισθος «ξεπλήρωσε το άνομο κρίμα» **προοικονομεί** και την τιμωρία των μνηστήρων. Το ίδιο και ο στίχος 55 «*την ίδια μοίρα να ‘ χει κι όποιος ανάλογα κριματιστεί*».

Ο ποιητής παρουσιάζει τον κόσμο των θεών να λειτουργεί ανάλογα με τον κόσμο των ανθρώπων. Διέπεται από ίδιες με των ανθρώπων αρχές, διακρίνεται από παρόμοιες αδυναμίες, πάθη, προβλήματα. Η παρουσίαση αυτή αντικατοπτρίζει την αντίληψη των ανθρώπων της εποχής του ποιητή ότι οι θεοί έμοιαζαν σε αυτούς (**ανθρωπομορφισμός**) όχι μόνον στην όψη αλλά και στη σκέψη και τις συνήθειες. Παράδειγμα οι στίχοι 32, 56, 60, 61, 65, 69, 79, 80, 91, 92 κ.λπ.

**Τυπικές εκφράσεις** (επίθετα στο πρωτότυπο) που επαναλαμβάνονται σταθερά από τον ποιητή, συνοδεύουν, δηλαδή, κάθε φορά την αναφορά του στο ίδιο πρόσωπο. Έτσι, σε ολόκληρο το έπος, **ο Δίας** παρουσιάζεται ως «***Πατέρας*** ή***Κρονίδης***ή***των δυνατών ο παντοδύναμος*** ή ***που τα σύννεφα συνάζει***», **η Αθηνά** πάντοτε με «***τα μάτια λάμποντας***» ενώ **ο Ποσειδώνας** "***της γης κυρίαρχος*** ή***κοσμοσείστης***". Πρόκειται για μία από τις τεχνικές που εφάρμοζαν οι αοιδοί για να διευκολύνονται κατά τη σύνθεση και την παρουσίαση των επών τους.

**Στίχοι** **64- 68**: Ο ήρωας αντιμετωπίζει μία δύναμη υπέρτερη (πολύ ανώτερή του), τη νεράιδα Καλυψώ, αλλά αντιστέκεται και επιλέγει ελεύθερα να ζει προσδοκώντας την επιστροφή του στην πατρίδα ή το θάνατο. Προβάλλει, έτσι, **υποδειγματικό ήθος** και μας διδάσκει πώς πρέπει να υπερασπιζόμαστε τις αξίες και τα ιδανικά μας ενάντια σε κάθε δύναμη που μας πολεμά και μας δοκιμάζει.

**Στίχοι** **68- 72**: Η θεά Αθηνά προκαλεί με τα σκληρά της λόγια την αντίδραση του Δία και τον οδηγεί εκεί που θέλει. Στη λήψη, δηλαδή, απόφασης για αλλαγή στην τύχη του αγαπημένου της Οδυσσέα.

**Στίχοι 79- 88**: Παρουσιάζεται αναλυτικά από τον ποιητή ο λόγος για τον οποίο εχθρεύεται τον Οδυσσέα ο Ποσειδώνας.

**Στίχος 81:** «*Το μοναδικό του μάτι*»: Σαφής υπαινιγμός για την **τερατώδη, εξωπραγματική φύση** του Κύκλωπα Πολύφημου.

**Στίχοι** **89-90**: Ο Δίας δηλώνει την **απόφασή** του να επιτρέψει στον Οδυσσέα να **πραγματοποιήσει το νόστο του.** Αυτή η δήλωση αποτελεί και **προειδοποίηση(προοικονομία)** για την εξέλιξη του έπους.

**Στίχοι 91-92**: Από αυτήν τη φράση προκύπτει η πληροφορία ότι στην ομηρική εποχή ίσχυαν (έστω και σε πρωταρχική μορφή) **δημοκρατικοί θεσμοί**, και συγκεκριμένα, **η αρχή της πλειοψηφίας**. Ταυτόχρονα βλέπουμε να καθρεφτίζονται στον κόσμο των θεών χαρακτηριστικά της ανθρώπινης κοινωνίας και οργάνωσης (**ανθρωπομορφισμός**).

**Στίχοι 94-108**: **Το διμελές σχέδιο της Αθηνάς**: Να πάει ο Ερμής στην Ωγυγία, για να δώσει εντολή στην Καλυψώ για το νόστο του Οδυσσέα και η ίδια στην Ιθάκη, για να εμψυχώσει το γιο του, Τηλέμαχο, και να τον παροτρύνει να διώξει τους μνηστήρες από το παλάτι και να ταξιδέψει για να αναζητήσει πληροφορίες για τον πατέρα του.

**Στίχος 108*: «*** *Έτσι θα κατακτήσει φήμη στους ανθρώπους, που λαμπρή θα μείνει».* **Στοιχείο πολιτισμού**: Μία από τις μεγαλύτερες αξίες της ομηρικής εποχής ήταν η **υστεροφημία**, η δόξα (μετά θάνατον), δηλαδή, που κέρδιζε κάποιος, με τον αγώνα και τα κατορθώματά του. Άρα αυτό επιθυμεί η Αθηνά για τον Τηλέμαχο: **Να γίνει ξακουστός** όχι απλά γιατί ήταν γιος του Οδυσσέα αλλά **για τον αγώνα του** να διώξει τους μνηστήρες της μητέρας του και της εξουσίας στην Ιθάκη **και για την προσπάθειά του** να εντοπίσει ίχνη του χαμένου πατέρα του.

Επιμέλεια :Τοκαλάκη Φυλλιώ